google/wiki40b huggingface dataset:
Sosialpornografi

Sosialpornografi er en betegnelse på en type journalistikk der personer utleveres på en intim måte, især forhold eller skjebner av privat eller tragisk karakter, som en form for underholdning for at publikum skal få tilfredsstilt en kikkermentalitet. Sosialpornografi har gjerne ingen annen verdi enn ren underholdning, og kan være et eksempel på invasjon av privatlivets fred. Betegnelsen brukes særlig når dette inkluderer personer som i mindre grad enn andre er i stand til å ivareta egne interesser og forstå konsekvensene av å stille opp på den måten for pressen, f.eks. ressurssvake eller barn.
Det kan være kontroversielt hvor grensen går for hva som er sosialpornografi og hva samfunnets borgere har krav på å bli informert om (dvs. har nyhetsverdi). For eksempel kan en nyhetsdekning gå over til å bli sosialpornografi avhengig av detaljene mediene velger å offentliggjøre eller sette fokus på. Det har for eksempel blitt påstått at medienes dekning av terrorsaker til tider er av sosialpornografisk karakter, og kan gi en overdreven frykt for terror.
Enkelte reality-TV-programmer betegnes av noen som sosialpornografi, for eksempel Big Brother og Ex on the Beach.
Psykologer har uttalt at enkelte «hjelpe-tv»-programmer grenser til sosialpornografi. Eksempler på slike programmer som kan befinne seg i gråsonen er programmer hvor deltakerne for eksempel har samlemani, pinlige sykdommer eller økonomiske problemer.
Florø Sportsklubb

Håndball

Klubbens håndballag for kvinner spiller i 3. divisjon sesongen 2016/17.
Hanchuan

Hanchuan (kinesisk: 汉川; pinyin: Hànchuān) er et byfylke i byprefekturet Xiaogan i provinsen Hubei i Folkerepublikken Kina.
Befolkningen var på 1 084 887 innbyggere i 1999.

Tog

Hankou–Yichang-høyhastighetsjernbane, åpnet i 2012, løper gjennom området og har stasjon der.
Asylmarsjen

Som en ettårsmarkering for Sultestreiken da rundt 100 afghanske asylsøkere sultestreiket utenfor Oslo domkirke. Aksjonen varte i 26 dager, uten mat og annen drikke enn vann. Bakgrunnen for sultestreiken var at Norge ville returnere avviste flyktninger til Afghanistan.
Hvítá

Hvítá på Sør-Island

Denne elven har sitt utspring ved brevannet Hvítárvatn ved isbreen Langjökull på Det islandske høylandet. Elven renner 40 km før den faller ned i et smalt gjell ved fossen Gullfoss.
Etter dette renner den mellom Biskupstungur og Hrunamannahreppur. Der renner Hvítá sammen med tre andre elver: Tungufljót, Brúará og Stóra-Laxá. Elven har da dobbelt så stor vannføring som ved Gullfoss. Elven renner så ut på et flatere område nær Grímsnes og bak fjellet Ingólfsfjall. Like nord for byen Selfoss renner den i sammen med Sog og etter dette får den navnet Ölfusá før den munner ut i Atlanterhavet.
Da elven ofte flommer over, særlig om vinteren, har den rykte på seg for å være den farligste elven på Island.
Georgetown (Delaware)

Georgetown er en by i Sussex County i Delaware i USA med cirka 4 643 innbyggere (2000). Den ble grunnlagt i 1791.
Urorcites

Utseende

En middelsstor, avlang, brunrød trebukk. Oversiden er fint hårete. Antennene er tynne og omtrent så lange som kroppen. Pronotum er tønneformet, lengre enn bredt. Dekkvingene er jevnbrede med en svart flekk i midten bak.

Levevis

Larvene lever i død ved, mest av løvtrær.

Utbredelse

Arten lever i Chile.
Ephemera (band)

Ephemera er en poptrio fra Bergen. Trioen ble dannet i 1994 og består av Jannicke Larsen, Inger-Lise Størksen og Christine Sandtorv.
De har gitt ut fem album (Glue, Sun, Balloons and Champagne, Air og Monolove), hvorav de fire siste på eget plateselskap. Gruppen fikk sitt store gjennombrudd med hiten «Girls keep secrets in the strangest ways» og fikk for denne Alarmprisen 2004 for beste låt. De har mottatt Spellemannprisen i klassen popgruppe i 2002 for Balloons and Champagne og i 2003 for Air. De vant Alarmjuryens spesialpris under Alarmprisen 2003. 
Bandet er nå i ferd med å gi ut ny musikk nesten 15 år etter forrige album. Den første singelen kalt Magic slippes offisielt den 14.juni 2019.
Cambridge Observatory

Cambridge Observatory er et astronomisk observatorium ved University of Cambridge, øst i England. Observatoriet ble etablert i 1823 og er nå en del av instituttet for astronomi. Den gamle observatoriumbygningen inneholder biblioteket til instituttet for astronomi som har en stor samling av moderne og historiske astronomiske bøker.
Sørskogbygda

Sørskogbygda er en bygd i østre del av Elverum kommune, Hedmark fylke. Formen Sørskogbygda ble innført i talemålet av lærer Sigurd Nergaard på begynnelsen av 1900-tallet. Tidligere var uttaleformen Synnersko'bygda, og i skrift gjerne Søndre Skogbygd. Sørskogbygda regnes fra elva Horna og østover til Våler grense. Av eldre gårder kan nevnes Vestre Sætre (Hemmer-Sætre), Østre Sætre, Lia, Værlia, Svea, Lindberget, Borg, Kynnberget, Siljuberget og Flisberget. Sentrum i Sørskogbygda ligger ved Østre Sætre, der det er kirke, dagligvarebutikk og grendehus (Sørskogbygda Samfunnshus).
Dalian FC

Dalian FC (1955–) er et kinesisk fotballag som har vunnet kinesisk toppliga flere ganger, også for kvinner.
Hanna Jessen

Familie

Hanna Jessen var datter av ingeniør Christian Jessen og Olga Jessen (født Corneliussen).

Utdannelse

Jessen studerte skulpturfaget med Torbjørn Alvsåker, Wilhelm Rasmussen, Antoine Bourdelle og Ossip Zadkine som lærere. Hun hadde også et studieopphold ved Kunstakademiet i Dresden.

Kunstnerisk virke

Nasjonalgalleriet innkjøpte i 1934 bronsebysten Helene. Dette var et verk Jessen hadde ferdigstilt året før, og det ble innkjøpt for midler fra Benneches legat.
I 1950 deltok hun med tre arbeider på «Den offisielle finske utstilling» i Oslo: Liv, som tilhørte Larvik kommune, samt Synnøve (et portrett i klebersten av tekstilkunstneren Synnøve Anker Aurdal), en skulptur i klebersten, og Piken med blokfløyten, som var utført i granitt.
Et barneportrett i bronse fra 1954, med tittelen Piken med fuglen ble avduket på Schous plass i Oslo. Piken med fuglen var en testamentarisk gave til byen fra Liv Skavlan Reiss. I Oslo fant man også bronseskulpturen Barn som lærer å gå (1962); dette arbeidet ble plassert ved et basseng i gårdsrommet i Ditten-komplekset i Akersgata 55. Selvaagbygg A/S donerte en kleberstensskulptur utført av Jessen til utplassering i krysset Veitvetveien/Grevlingveien på Veitvet; motivet er en mor som holder sitt lille barn.
Blant andre arbeider av Jessen er en portrettbyste av billedhuggerkollegaen Emma Matthiasen, og et portrett av sangerinnen Gudrun Grave Nordlund (1956). En pikeskulptur i bronse fikk en plass midt i et blomsterbed ved Herregården i Larvik, og både Askim og Haugesund kommuner kjøpte et eksemplar av bronseskulpturen Fløytespilleren.
Hun har utført flere krigsminnesmerker, blant annet en tre meter høy bauta ved Nyborg kirke på Nyborg i Åsane. Bautaen har relieffer i en variant av dragestil blant motivene.

Utmerkelser og priser

I 1955 var Jessen en av de premierte i konkurransen om et monument til minne om skuespilleren Johanne Dybwad.

Pedagogisk virke

Jessen ga i mange år privatundervisning i skulpturfaget, før hun ble overlærer ved Statens Håndverks- og Kunstindustriskole. Hun underviste på skolen frem til hun døde i 1973.

Forfatterskap

I 1960 utga Jessen boken Modellering som hobby : forming i leire, brenning og gipsstøping, stein og tre på Fabritius forlag.

Verv

Jessen ble innvalgt til Tilsynsrådet for Kunstnernes Hus i Oslo, som representant for billedhuggerne, i perioden 1952/1953/1954. Hun var varamedlem til Tilsynsrådet i perioden 1967/1968/1969, og på nytt i 1970/1971/1972. Hun ble gjenvalgt for perioden 1973/1974/1975, men døde i 1973.
St. Egyden am Steinfeld

Historie

I eldre tider var området en del av provinsen Noricum. Beliggenheten i det østerrikske kjerneområdet Niederösterreich har gjort at kommunen har tatt del i nasjonen Østerrikes vekslende historie.
1. januar 1971 ble kommunene Gerasdorf am Steinfelde, Neusiedl am Steinfelde, Saubersdorf og Urschendorf slått sammen til St. Egyden am Steinfeld.

Religion

Ifølge data fra folketellingen i 2001 er 81,2 % av befolkningen romersk-katolske, 3,0 % protestanter og 0,5 % ortodokse kristne. 1,1 % er muslimer mens 11,4 % av befolkningen ikke bekjente seg til noen religion.

Økonomi og infrastruktur

I 2001 fantes det sysselsatte i 49 bedrifter utenom primærnæringene. Ifølge en undersøkelse fra 1999 var det 85 bedrifter knyttet til land- og skogbruk. Folketellingen i 2001 viste at 827 personer var i arbeid noe som gir en sysselsettingsandel på 47,84 prosent. Største arbeidsgiver i kommunen er fengslet Gerasdorf med ca. 90 arbeidsplasser.
Drikkevannskilden Neusiedel am Steinfeld er en av de største vannreservoar i Europa.

Trafikk

Den første jernbanestasjonen fikk St. Egyden allerede i 1841. Denne stasjonen ligger ved Südbahn knappe fem kilometer sørøst for bygdesenteret i et skogsområde mellom Wiener Neustadt og Neunkirchen. Med åpningen av jernbanestrekningen Willendorf-Neunkirchen i 1909 ble St. Egyden holdeplass anlagt i den vestlige utkanten av kommunen. Stasjonen ved Südbahn fikk da nytt navn, St. Egyden Süd. I områdene rundt denne stasjonen oppsto etter hvert det lille tettstedet Bahnhofssiedlung St. Egyden. 
Jernbanestasjonen ved Südbahn er i dag en travel transittstasjon med to hovedspor. Et tredje spor ble demontert i april 2011 og en ny plattform ble bygget. I 2012 ble det anlagt en undergang under sporene. Stasjonen er i dag fjernstyrt fra Wiener Neustad og fungerer som ubemannet holdeplass. Ved stasjonen stopper regionaltog fra Wien Südbahnhof mot Payerbach-Reichenau. 
Med overgang fra Wien Südbahnhof er det direkteforbindelser til Wien-Floridsdorf, Bernhardsthal, Břeclav og Znojmo. Neste fjerntrafikkholdeplass er Wiener Neustadt.
Holdeplassen Urschendorf an der Schneebergbahn ble åpnet i 1897 og ligger knapt to kilometer nærmere St. Egyden enn jernbanestasjonen ved Südbahn.
Iphiclides

Utseende

Store, kraftige sommerfugler. Forvingene er trekantede med hvit til kremgul grunnfarge, vanligvis med tre lange og to korte, svarte tverrstriper og mørk ytterkant. Bakvingen har bredt mørk ytter- og innerkant, og en mørk tverrstripe i midten. Langs den bølgete ytterkanten er det fire halvmåneformede, blå flekker, ved den tredje av disse en lang, tynn stjert med gul spiss, på innseriden en rød, blå og svart øyeflekk. Iphiclides podalirius har kremhvit grunnfarge, I. feisthamelii mer rent hvit.

Levevis

De grønne larvene lever på ulike slags frukttrær, særlig i kirsebærslekten (Prunus spp.), men også eple, pære, hagtorn og rogn. De voksne sommerfuglene er gode flygere og kan vandre en del, slik at de av og til dukker opputenfor sitt normale utbredelsesområde, for eksempel i Storbritannia.

Navnet

Det latinske navnet Iphiclides, kommer av greske og betyr halvbror til Hercules.
Fartsholder (sport)

Fartsholder (fra engelsk: Pacemaker) innen sport er en utøver som får i oppgave å holde oppe farten for andre utøvere i løp over en viss distanse. Bakgrunnen for bruk av en fartsholder er at det er energikrevende å ligge først i et felt, mens det er energisparende å ligge bak. Bruk av fartsholdere er vanlig innen idretter som friidrett, langrenn og sykling.

Friidrett - hare

Innen friidrett er fartsholdere vanlig på mellomdistanseløp og langdistanseløp, og begrepet «hare» nyttes for denne rollen. Navnet er kommer fra engelsk rabbit, og viser til lokkeharen som nyttes for å få veddeløpshunder til å løpe fort i hundeveddeløp.
En utøver som blir tatt igjen med en runde har ikke anledning til å sette opp farten for fungere som fartsholder. I mesterskap er ikke bruk av fartsholder tillat, mens det under større stevner kjøpes inn de beste fartsholderne for å legge til rette for rekordløp. Under 3000 meter hinder under Bislett Games 2011 var er løp med sluttid under åtte minutter godt planlagt, og arrangøren hadde kjøpt inn to fartsholdere. Paul Kipsiele Koech vant løpet på ny banerekord, men ikke under 8 minutter: 8.01,83. Selv med bruk av de beste fartsholdere og god planlegging er ikke rekordløpene lette å oppnå. Bruk av hare innen friidrett er ikke helt ukontroversielt, da noen mener bruk av fartsholdere er å løpe med «drahjelp», og ikke kan regnes som god sportsånd. Det argumenteres også med at verdensrekorder satt med fartsholder nærmest vil være umulig å slå i sololøp.

Sykling - hjelperytter

Innen sykkelsport nyttes begrepet hjelperytter. Innad på et sykkelag kan det være hjelperyttere for ulike deler av et løp. Hjelperytternes oppgave er å sikre at lagets kaptein bruker minst mulig energi underveis mot mål. Noen har tildelt rolle som fartsholder i lettere terreng, mens andre har som oppgave å holde egnet tempo for kapteinen på klarteetapper, eller i brattere deler av en løype. En hjelperytter som har som oppgave å trekke opp farten inn mot mål, kalles for opptrekker.

Langrenn - heng

Innen Langrenn er bruk av fartsholdere vanligst i de lange turløpene, der utøverne ofte er del av et lag, ikke ulikt et sykkellag. I 2011 fikk langrennsesset Petter Northug mye oppmerksomhet da han inngikk avtale med privatlaget "Team United Bakeries", sammen med blant annet Thomas Alsgaard. Målet med samarbeidet er å stå sterkt til Vasaloppet 2012.
Utøverne utenom organiserte lag har i flere tilfeller likevel dratt nytte av å «få heng» på en bedre utøver, i lengre eller kortere deler av et løp. Under ski-VM i Holmenkollen 2011 planla kombinertløperen Håvard Klemetsen å henge på de bedre langrennsløperne etter at han var nummer to på hopprennet. Han uttalte da at «det er tungt å gå alene».
Limonius

Utseende

Små til middelsstore (5 – 20 millimeter) smellere, vanligvis langstrakte og mer eller mindre parallellsidige. Hodet er kort og bredt, med små fasettøyne, hos noen arter er disse rundet utstående. Antennene er 11-leddete, vanligvis ganske lange, ofte sagtakkede eller kamformede. Ofte er antennene lengre og mer forgrenede hos hannene enn hos hunnene. Brystskjoldet (pronotum) er mer eller mindre firkantet sett ovenfra, gjerne omtrent så langt som bredt. Sidekantene er tydelig markerte, og bakhjørnene er mer eller mindre tilbaketrukket. Dekkvingene er langsmale, vanligvis omtrent så brede som brystskjoldet, som oftest med tydelige lengdestriper. 
Larvene er sylindriske, glatte med en voksaktige overflate og spredte hår, gjerne rød- eller gulaktige. Hodet er noe flatt med fremoverstrakte kjever. Det bakerste leddet har vanligvis et par kraftige utvekster av varierende form. Beina er ganske korte.

Levevis

Smellernes larver lever i jorda eller i død ved. Hva de spiser kan variere – noen arter synes å være hovedsakelig planteetere, og enkelte kan være brysomme skadedyr, andre er rovdyr. Mange arter bruker flere år på larveutviklingen. De voksne billene flyr godt og treffes ofte flygende, på blomster eller i vegetasjonen. Mange smellere er skogsinsekter, og en rekke arter, særlig av slekten Ampedus, er knyttet til hule trær. For at disse skal kunne overleve, er det nødvendig at gamle, hule trær blir tatt vare på og også at nye trær får anledning til å stå til de begynner å råtne og blir hule.

Skadedyr og nyttedyr

Noen arter av tannsmellere er brysomme skadedyr i jord- og hagebruk fordi larvene (kjølmark) spiser røtter.

Utbredelse

Slekten har en holarktisk utbredelse, med flest arter i Nord-Amerika, bare én i Europa.
Grunnkretser i Vestby kommune

Grunnkretser i Vestby kommune er delområder og grunnkretser som seksjonerer Vestby kommune, Akershus, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Appelsinjuice

Appelsinjuice eller appelsinjus er råsaft som oppstår når en appelsin presses for væske. Appelsinjuice nytes over hele verden som en drikk, og i mange husstander er det en vanlig drikk til frokost.
Appelsinjuice inneholder mye vitamin C, og ett glass er nok til å dekke dagsbehovet til et menneske. I Norge og en rekke andre land er det industrielt fremstilt juice som dominerer. Blant disse skilles det mellom «ferskpresset juice» og juice laget fra konsentrat.
Juice er en beskyttet varebetegnelse i Norge, og merkeforskriftene krever at næringsinnholdet i produkter som betegnes juice er det samme som i den naturlige fruktsaften. Konsentrater kan tilsettes samme vannmengde som det som er fjernet, men ut over dette, tillates ingen tilsetningsstoffer som f.eks sukker eller konserveringsmidler i produkter som betegnes som juice.
Frukt- og bærprodukter med tilsetningsstoffer eller som ikke har fruktens naturlige og opprinnelige balanse mellom næringsstoffene betegnes som fruktnektar, limonade eller saft.

Tilvirkning og import

Siden appelsiner inneholder store mengder vann bruker mange produsenter i land som ikke har egen appelsinproduksjon å fremstille appelsinjuice fra konsentrat. Etter innhøsting og pressing trekkes vannet ut av saften og deretter fryses konsentratet. Konsentratet tar langt mindre plass, og er dermed mye billigere å frakte. I produksjonslandet blir så konsentratet tint opp og deretter tilsatt like mye vann som ble fjernet før sending.
Det finnes også appelsinjuice som aldri har vært konsentrat. Disse juicene blir enten presset og tappet i landet de skal selges i, eller så blir juicen fraktet i ukonsentrert form. Felles for disse juicene er at de oppleves som noe ferskere, men at de også er dyrere. Disse juicene har i Norge fått betegnelsen «ikke fra konsentrat».
Mange presser sin egen juice hjemme, og det finnes mange forskjellige typer appelsinpresser.
Lothar-Günther Buchheim

Bakgrunn

Buchheim var sønn av den tyske kunstmaleren Charlotte Buchheim (1891–1964). Han hadde en bror, Klaus Buchheim, som var to år yngre. I 1924 flyttet familien til Rochlitz i Sachsen, hvor han tilbrakte resten av barndommen, inntil familien flyttet til Chemnitz da han var 14 år. Han dro sammen med broren på en rekke sykkelturer, blant annet til Østersjøen og tegnet landskapsbilder som han senere reproduserte som linoleumstrykk. Han ble tidlig betraktet som et «malende vidunderbarn». Han produserte etter hvert bilder i en rekke ulike former og fikk sitt første offentlig oppdrag fra byen Chemitz som 17-åring.
Etter abitur i 1937 reiste han til Italia, hvor han skrev sin første bok, Tage und Nächte steigen aus dem Strom, som ble utgitt i 1941. Denne boken bygger på opplevelser fra en reise på Donau til Svartehavet i en sammenleggbar kajakk.
Han tok senere kunstfaglig utdannelse fra Kunstakademiet i Dresden og fra Akademie der Bildenden Künste München.

Forfatterskap basert på krigen

Under andre verdenskrig tjenestegjorde han fra 1941 som krigskorrespondent i et propagandakompani i Kriegsmarine og tjenestegjorde på minesveiper, jager og undervannsbåt. Han steg i gradene og var ved krigens slutt løytnant.
Da han tjenestegjorde på ubåten U-96 under kommando av Heinrich Lehmann-Willenbrock, skulle Buchheim dokumentere livet ombord både gjennom tekst og bilder under båtens syvende tokt under slaget om Atlanterhavet. På grunnlag av dette materialet skrev han først novellen Die Eichenlaubfahrt (Eikeblad-patruljen), senere Das Boot (Ubåten), og til slutt U-Boot-Krieg (Ubåtkrig) i 1976.
Han skrev med denne erfaringsbakgrunnen også romanene U-Bootfahrer (Ubåtmannskap) og Zu Tode Gesiegt (For seier inntil døden). Bøkene om forholdene for ubåtene har også over 5 000 fotografier som ble tatt under krigen.

Annet virke

Han har også skrevet romanene Die Festung (Festningen) og Der Abschied (Avskjeden). Videre har han skrevet en rekke kunstfaglige verker, med presentasjoner av blant andre Georges Braque, Henri Matisse, Pablo Picasso, Raoul Dufy, Marc Chagall, Max Beckmann, Max Kaus og Henri de Toulouse-Lautrec i serien Buchheim Bücher. I tillegg har han skrevet et leksikon for moderne kunst fra 1955.
Buchheim grunnla et kunstgalleri ved Starnberger See, som særlig har en stor samling av ekspresjonistiske malerier og grafikk.
Arthur (film)

Handling

Arthur Bach er en styrtrik ungkar i New York som har lett for å kjede seg. Han fyller derfor livet med fyll, dyre restaurantbesøk og prostituerte. Nå er han derimot havnet i den knipen at han må gifte seg med «et godt parti». Hvis ikke trues han med å bli gjort arveløs. Hans tiltenkte ektemake er Susan Jonhson, datter av den styrtrike Burt Johnson. Men Arthur har lite lyst på noe ekteskap med Susan. Under en tilfeldig handletur på byen blir han voldsomt betatt av en kvinne ved navn Linda. Etter et møte mellom dem innser han at dette er kvinnen i hans liv. Men Linda jobber i en frokostbar og har en annen klassebakgrunn enn ham. Dessuten skaper bekjentskap store komplikasjoner, både for hans egen familie og ikke minst for den rike og hensynsløse forretningsmannen Burt Johnson som setter Arthur under et voldsomt press. Den eneste som støtter Arthur er hans trofaste tjener Hobson. Han skjønner at kjærligheten mellom Arthur og Linda er ekte. Etterhvert skjønner Arthur at han må ta et valg mellom pengene eller kjærligheten.

Popularitet og økonomi

Arthur ble meget populær, både i USA og mange andre land. Den innbrakte $95,5 millioner i USA, hvor den ble den fjerde mest innbringende filmen i 1981. Den ble sett av 27 millioner kinogjengere i USA.
Den ble også meget populær i Norge og gikk blant annet på Oslo-kinoene i over ett år.

Anmelderne

Den ble godt mottatt av anmelderne, noe som gjenspeiles i at den har fått 88 % på Rotten Tomatoes. Filmanmelderne Roger Ebert og Leonard Maltin gav den 3,5 av 4 stjerner hver.
Også de norske anmelderne var jevn over positive. Både Aftenposten, VG og Dagbladet gav den terningkast fire.

Musikk

Filmens mest kjente låt, "Arthur's Theme (Best That You Can Do)", ble fremført av Christopher Cross og ble en stor hit på 1980-tallet. Blant annet havnet den på førsteplass på amerikanske Billboard Hot 100 og på den norske VG-lista. 
Sangen innbrakte filmen både en Oscar og en Golden Globe.

Priser

Filmen ble tildelt to Oscar. Disse kom i klassene Beste birolle (John Gielgud) og Beste originalsang (Cross, Allen, Bacharach og Sager). Den innkasserte også fire Golden Globe som kom i klassene Beste hovedrolle (Dudley More), Beste film (komedie/musikal), Beste birolle (Gielgud), og Beste sang ("Arthurs theme"). Det kan ellers nevnes at Dudley Moore ble Oscar-nominert i klassen beste mannlige hovedrolle og Steve Gordon i klassen beste manus.